3ê adara 2017î cerganê Roje yê PDKyî hêrişê qezaya Xanesorî ya Şingalî kerdbî û 10 merdimî şehîd kerdbî. Şarê Şingalî bi merasîmêkî şehîdê Xanesorî yad kerdî.
Merasîm de nameyê Keyeyanê Şehîdan ser o dadîya şehîd Şoreşî Meyane qisey kerd û ard ziwan ke PDK hêrişanê DAÎŞî de rema coka nêeşkeno êzidîyan bipawo.
Endama TAJê Kinê Xidir îfade kerd ke PDKyî Xanesor de êzidîyan rê reyna îxanet kerd û vat: ''Vera Şingalî planê neweyî estê. La ma do meverdê ke nê xayînî abigêrê Şingalî.''
Xelîl Hecîyî nameyê Îdareyê Xoserî yê Şingalî qisey kerd û vat: ''Peyê Pêşmergeyanê Roje de MÎT esto. Şarê Şingalî hînî şarêko rêxistinkerde û bihêz o. Ma meverdê xayînî bêrê erdê ma ser.''
Mojnayîşê sînevîzyonî ra dima merasîm bi sloganan qedîya.
